Trump promite să îi ucidă pe șefii cartelurilor de droguri din Mexic
Data actualizării: Data publicării:
Candidatul republican la preşedinţia SUA, ex-preşedintele Donald Trump, intenţionează să trimită forţe speciale americane în Mexic pentru a asasina traficanţi de droguri, dacă va fi ales să conducă din nou ţara în luna noiembrie a acestui an, informează EFE, care citează presa americană.
Potrivit revistei americane Rolling Stone, Trump le-a declarat consilierilor săi de campanie că intenţionează să trimită aceste forţe „cu sau fără sprijinul guvernului mexican”.
Aceste „forţe speciale” ar avea drept obiectiv să-i ucidă pe liderii principalelor carteluri de droguri din ţara vecină, a indicat presa americană, potrivit Agerpres.
Una dintre promisiunile de campanie ale lui Trump este „să declare război” cartelurilor mexicane.
Pe site-ul său de campanie, fostul preşedinte detaliază măsurile pe care le va lua pentru a atinge acest obiectiv, inclusiv să ordone Pentagonului să „utilizeze în mod corespunzător forţele speciale şi alte acţiuni deschise şi sub acoperire pentru a provoca daune maxime conducerii, infrastructurii şi operaţiunilor cartelurilor”.
Trump propune desemnarea grupărilor de traficanţi de droguri drept teroriste, idee care a fost propusă şi de legislatorii partidului său din Congres.
Preşedintele mexican Andres Manuel Lopez Obrador a respins această ultimă propunere, despre care a apreciat că este o strategie de propagandă a politicienilor conservatori.
Campania lui Trump, care are o puternică componentă antiimigraţie, a pus totodată modul de gestionare de către preşedintele în exerciţiu Joe Biden a graniţei de sud pe seama creşterii deceselor cauzate de opioide, în special fentanil, în Statele Unite.